KTAM ปันผล CLMVT 2 พ.ค.นี้
KTAM ปันผล CLMVT รอบ4 วันที่ 2 พ.ค.นี้
26 เม.ย. 2561

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย (KTAM) เปิดเผยว่า ที่ประชุมคณะกรรมการจัดการลงทุน มีมติประกาศจ่ายเงินปันผล กองทุนเปิดกรุงไทย หุ้น ซีแอลเอ็มวีที ชนิดจ่ายเงินปันผล (KT-CLMVT Class D ) ครั้งที่ 2 /2561 สำหรับรอบระยะเวลาบัญชี วันที่ 1 กุมภาพันธ์ 2561 – 31 มกราคม 2562 ผลการดำเนินงานสิ้นสุด ณ วันที่ 31 มีนาคม 2561 ในอัตรา 0.50 บาทต่อหน่วย
โดยกำหนดจ่ายเงินปันผลในวันที่ 2 พฤษภาคม 2561 ซึ่งเป็นการจ่ายเงินปันผลครั้งที่ 4 นับจากจดทะเบียนจัดตั้งกองทุน ในวันที่ 16 มีนาคม 2560 รวมเป็นเงินจ่ายปันผลทั้งสิ้น 2.00 บาทต่อหน่วย
ทั้งนี้กองทุนมีนโยบายลงทุนในหุ้นที่จดทะเบียนในตลาดหลักทรัพย์แห่งประเทศไทย และตลาดหลักทรัพย์ในกลุ่มประเทศ CLMVT ซึ่งประกอบไปด้วย ประเทศสมาชิกใหม่ของอาเซียน ได้แก่ กัมพูชา ลาว เมียนมาร์ เวียดนามและไทย ที่มีการลงทุนหรือรายได้จากประเทศในกลุ่ม CLMV
สำหรับผลตอบแทนในอนาคต กองทุนมีโอกาสในการสามารถสร้างผลตอบแทนที่ดีในระยะยาว เนื่องจากประเทศCLMV เป็นกลุ่มประเทศชายขอบ หรือ Frontier Countries ซึ่งกำลังได้รับความสนใจจากนักลงทุนทั่วโลกอย่างมาก อีกทั้งเศรษฐกิจมีแนวโน้มเติบโตแบบก้าวกระโดด มีโครงสร้างประชากรในวัยแรงงานสูง และการบริโภคภายในประเทศเพิ่มขึ้นอย่างรวดเร็วตามการขยายตัวของชนชั้นกลางและสังคมเมือง
โดยปัจจุบันกองทุนมีสัดส่วนการลงทุนประมาณ 40% ของNAV เนื่องจากกองทุนเล็งเห็นถึงศักยภาพการเติบโตของเศรษฐกิจเวียดนาม กระแสเงินลงทุนทั้งในและนอกประเทศ ที่เข้าสู่ระบบเศรษฐกิจอย่างต่อเนื่อง
รวมถึงโครงสร้างประชากรในวัยแรงงาน และการบริโภคภายในประเทศเพิ่มขึ้นอย่างรวดเร็ว ตามการขยายตัวของชนชั้นกลาง และสังคมเมือง โดยรัฐบาลเวียดนามคาดการณ์ว่า ในปี 2561 เศรษฐกิจจะเติบโตที่ประมาณ 6.5 – 6.7% นอกจากนี้ ยังมีนโยบายแปรรูปรัฐวิสาหกิจ รวมถึงบริษัทเอกชนหลายแห่งที่รอจังหวะเข้าจดทะเบียนในตลาดหลักทรัพย์เวียดนาม
ส่วนผลการดำเนินงานย้อนหลัง ณ วันที่ 20 เมษายน 2561 6 เดือนอยู่ที่ 14.89% 9 เดือน อยู่ที่ 27.51% 1 ปี อยู่ที่ 25.40% Benchmark 6 เดือนอยู่ที่ 21.27% 9 เดือนอยู่ที่ 34.07% และ 1 ปี อยู่ที่ 35.61%